Papersnake/gushiwen huggingface dataset:
刘黑闼解嘲人语
佚名（唐代）

水恶，头如镰杓尾如凿，河里搦鱼无僻错。
（嘲水恶鸟）

骆驼，项曲绿蹄，被他负物多。
（嘲骆驼）
中秋同献吉诸公登镜光阁是夜无月
熊卓（明代）

群驺驾言返，暮霏拥林塘。出寺复入寺，嬉游殊未央。

支公素耽复，展席临中堂。银膏照四壁，团月出未光。

迟迟动深酌，语静闻啼螀。爰以结欢好，婉㜻金玉章。

愿为云中鹤，比翼同翱翔。
浣溪沙 高峣带雨
杨慎（明代）

满目风光户不关。李成骤雨郭熙山。吾卢宛在画图间。

修竹墙熙过绿醑，丁香棚底醉红颜。晚来一笑破天悭。
重至秀山售屋将归十首
方回（元代）

秀山山下榻，欹枕肯重来。
醉任门无掩，贫如盗□□。
□□终夜听，老树几年培。
归橐残书少，舟轻亦快哉。
怀计筹山通真馆纯一云峰高士
张翥（元代）

彫年短发苦骎骎，只益孤怀叹惋深。老比师丹浑忘事，死无钟子绝知音。

哀猿易下三声泪，独鹤长存万里心。漫忆云峰凌羽士，故山无梦可相寻。
寄唐州李玭尚书
杜牧（唐代）

累代功勋照世光，奚胡闻道死心降。书功笔秃三千管，

领节门心十六双，先揖耿弇声寂寂，今看黄霸事摐摐。

时人欲识胸襟否，彭蠡秋连万里江。
毛希元隐居庐山卧龙瀑
叶述（宋代）

毛子骂吴曦，蜀山渺孤愤。
五老急扣聘，延留如大宾。
龙分自眠地，惠帐饶珠蠙。
岩花开恨晚，谷鸟鸣先春。
吊古一沉思，千载多逸民。
登高一长望，万里皆积云。
子勇书印历，忧愤着弥纶。
曷不韦露布，从容静风尘。
低头汲涧曲，煮豆萁为薪。
沮溺士之耻，昔贤终贱贫。
清贫
张鹏翮（清代）

清贫一念永无差，自在安身即是家。斗室不惭酣睡稳，焉知人世有荣华？
次梁山胡郡伯存轩高象峰嗢驾夜宴
游朴（明代）

梁山秋雨满城泥，倦客西来思欲迷。皂盖使君时过问，青州从事夜频携。

垂墙细柳今为帚，傍圃残桃旧有蹊。为感流光须酩酊，不辞添烛听鸣鸡。
游白竹山
刘惠乔（明代）

海天一眺望，胜地共为邻。策杖人知少，携蔬道味真。

佳城子职尽，仙洞客来频。青松灵气古，白竹泪痕新。

风木情何极，霜鸟感亦神。因悟栽培意，应知启后人。
坊州按狱
舒元舆（唐代）

中部接戎塞，顽山四周遭。风冷木长瘦，石硗人亦劳。

牧守苟怀仁，痒之时为搔。其爱如赤子，始得无啼号。

奈何贪狼心，润屋沉脂膏。攫搏如猛虎，吞噬若狂獒。

山秃逾高采，水穷益深捞。龟鱼既绝迹，鹿兔无遗毛。

氓苦税外缗，吏忧笑中刀。大君明四目，烛之洞秋毫。

眷兹一州命，虑齐坠波涛。临轩诏小臣，汝往穷贪饕。

分明举公法，为我缓穷骚。小臣诚小心，奉命如煎熬。

饮冰不待夕，驱马凌晨皋。及此督簿书，游词出狴牢。

门墙见狼狈，案牍闻腥臊。探情与之言，变态如奸猱。

真非既巧饰，伪意乃深韬。去恶犹农夫，稂莠须耘耨。

恢恢布疏网，罪者何由逃。自顾孱钝姿，利器非能操。

六旬始归奏，霜落秋原蒿。寄谢守土臣，努力清郡曹。

须知所甚卑，勿谓天之高。
杨花诗
舒位（清代）

歌残杨柳武昌城，扑面飞花管送迎。
三月水流春太老，六朝人送雪无声。
较量妾命谁当薄，吹落邻家尔许轻。
我住天涯最飘荡，看渠如此不胜情。
宫词八首次契公远正字韵 其三
乃贤（元代）

水晶帘内日迟迟，绮阁春深笑语稀。绣幕无端风卷起，一双燕子傍人飞。
游齐山
赵蕃（宋代）

借马访齐山，奔行不待衔。
旧来闻若渴，今日嗜如馋。
故喜地殊胜，却嫌僧近凡。
谁能一除洗，更出万嵌岩。
倩真观
唐季度（宋代）

不记开山日，炼丹惟葛仙。清泉沿石滴，孤嶂与天连。

只就岩为屋，何须木作椽。
思北邻韩二翁西邻因庵主南邻章老秀才
陆游（宋代）

乡闾耆宿非复前，老章病死今三年。
朝来出门为太息，不见此翁催社钱。
我比翁虽差识字，向来推择尝为吏，事功自计无一毫，尚不如翁终日醉。
渔父词（其四）
王谌（南北朝）

满湖飞雪搅长空。急起呼儿上短篷。蓑笠具，昼图同。钎笛声长曲未终。
慈感蚌珠
叶梦得（宋代）

九渊幽怪舞垂涎，游戏那知我独尊。应迹不辞从异类，藏身何意恋穷源。

归来自说龙宫化，久住方惊鹫岭存。此话须逢老摩诘，圆通无碍本无门。
陈亮夫以尊公司徒韶石诗见示依韵奉怀
黎民表（明代）

溪流西望似河源，青嶂凌空万马屯。海上星辰朝帝座，风前箫马下云门。

晴阳弄色来衾枕，飞翠当尊散郁烦。何事东山谢安石，题诗犹忆卧龙村。
李广
屈大均（明代）

秋风吹老北平城，飞将增人慷慨情。长臂双如猿有势，大黄一慨虎无声。

陇西风节羞降敌，武帝思私悔请行。一石自从深饮羽，至今雕鹗过犹惊。
游盱眙南山示杨介
贺铸（宋代）

霜晓无轻颸，长淮净如眼。
招携南山游，老子兴不浅。
不从千步桥，飞度一渔舠。
中流鼓素楫，鲂鱮欻惊跳。
禅叟延游客，匆匆问行色。
千里远京关，浮骖去安适。
长啸指沧浪，濯缨湔我裳。
朱门曳裾地，槐柳自成行。
多年困靴板，未立中人产。
沈痼迫衰迟，求田咄何晚。
神丸傥驻延，投此寄余年。
凿室邻杨氏，然薪系太玄。
钱塘（二首）
朱梦炎（明代）

吴越山川胜概多，彩云楼观郁嵯峨。
晴岚日照芙蓉影，细柳风生翡翠波。
楚客移舟时见问，吴姬抱瑟肯相过。
片帆明日江东去，尚忆樽前对酒歌。
立春
胡仲弓（宋代）

移文火急报花神，好趁阳和去问津。
未转头间犹是腊，一弹指顷便为春。
梅先得志求专宠，柳亦趋时愿效颦。
造化但随人事改，几回妆点几回新。
长乐驿谑李汤给事题名
韦蟾（唐代）

渭水秦川拂眼明，希仁何事寡诗情。

只应学得虞姬婿，书字才能记姓名。
红楼曲
白玉蟾（宋代）

红楼贮飞琼，夜夜令人忆。回盼千山外，天远暮云碧。

西风白芙蓉，往事殆陈迹。为我收眼缬，织得愁成疋。
秋夜泊江渚 其一
李邕（唐代）

夜闻木叶落，疑是洞庭秋。中宵起□望，正见沧江流。

□风□□□，山月隐城楼。浔阳几万里，朝夕泛孤舟。
忆京雒木芍药三绝
苏籀（宋代）

庐陵涑水携参佐，媚紫娇黄左与姚。
何物山丹炫流俗，雒生懊恼愠蓬飘。
春暮吟
邵雍（宋代）

春来蝴蝶乱，春去子规啼。
安得如前日，和风初扇时。
重建凝秀桥
王家枚（清代）

卅年深病涉，今日乐观成。气挹双峰秀，波澄一塔明。

南来行径遂，东去水洄潆。此是衿喉键，匪徒利庶萌。
寄北山顺法师二首
陈师道（宋代）

十年闻问不逢人，一面相逢过所闻。
高士不应轻俗士，欲将污脚上垂云。
虞美人·清江一曲君应见
佚名（宋代）

清江一曲君应见。昨夜潮头浅。不争落落斗奇奇。看取水边寒蕊、雪边枝。日斜疏影还敧倒。沙上娇鶄老。只今何处有新诗。好在小春十月、醉翁辞。
次韵周子问咏雪
项安世（宋代）

扫罢残冰又辱临，唤回前雪与争新。禁持酒力难为圣，倚赖诗肠即有神。

朝气颠狂从自舞，夜声骚屑会相亲。白蘋满眼长安梦，三月杨花覆锦茵。
鹿端山
杨蟠（宋代）

千年白鹿地，今有佛楼台。
昨日到山下，衔花犹出来。
赵季茂通判惠诗走笔奉和十篇
岳珂（宋代）

草堂无不宜，犹记乐天诗。
尚有惊猿怨，莫教司马知。
上宫仙阙近，左蠡客帆吹。
欲涉穷陉步，兹狂何悔为。
望商山路
司空曙（唐代）

南见青山道，依然去国时。已甘长避地，谁料有还期。

雨霁残阳薄，人愁独望迟。空残华发在，前事不堪思。
小梅花•赋得最是五更留不得，向人枕畔着衣裳
董以宁（清代）

莲筹促。吹兰烛。妖姬群抱诸郎宿。翠楼阴。月窥人。

葡萄衾里，略觑未分明。柔乡占处终难久。珍惜数声虬水漏。

尽相怜。枕儿边。休放蝶儿，舞到玳床前。

花应叹，窗将亮。隔院鸡三唱。五更时。怕留迟。呼郎低语，忍倦着罗衣。

罗衣已是先温暖。郎结红襦惊复颤。晓风多。奈郎何。

惯是寒风，长把福消磨。
颂古二十首 其十二
释道颜（宋代）

赤骨力寸丝不挂，净裸裸兮赤洒洒。浴出低头满面惭，为我说时定相骂。
巴江
王周（宋代）

巴江江水色，一带浓蓝碧。仙女瑟瑟衣，风梭晚来织。
梅花 其三
释道潜（宋代）

枝头灼灼烂生光，弄日骄寒倚短墙。欲赋却惭无妙手，使人操笔忆何郎。
步至石翁山送江亭下赠同游是山予意昔有石姓居之今说怪甚
周孚（宋代）

蜿蜒一径踏苍龙，趁此霜林叶未红。翠壁嘘云疑欲雨，沧江翻浪故多风。

凄凉遗事从谁问，邂逅清游与子同。会向诗翁觅新句，落霞孤鹜本非工。
马可卿弃家学道衲衣椎髻飘然有物外之思赋二诗为赠 其二
徐瑞（宋代）

我祖徐从事，君家马自然。何曾绝伦谊，皆得列神仙。

四百金丹字，参同鼎器篇。能通言外意，即此是单传。
五台明智院
释希坦（宋代）

时过九月秋，来作上方游。林瘦霜凋叶，钟鸣风满楼。

五台新月上，一洞暮云收。夺利争名者，宁知此地幽。
春日忆湖南旧游寄卢校书
罗隐（唐代）

旅榜前年过洞庭，曾提刀笔事甘宁。玳筵离隔将军幕，

朱履频窥处士星。恩重匣中孤剑在，梦馀江畔数峰青。

金貂见服嘉宾散，回首昭丘一涕零。
醉后戏与赵歌儿
岑参（唐代）

秦州歌儿歌调苦，偏能立唱濮阳女。座中醉客不得意，

闻之一声泪如雨。向使逢着汉帝怜，董贤气咽不能语。
赋太湖石
朱复之（宋代）

寂寂云根锁昼扉，绿痕春暖上苔衣。
飞来黄鸟忽相问，看了几年花片飞。
寄殿院谢艮斋 其四
曾丰（宋代）

河鼓聘天孙，昭君未出村。非关媒不善，自是命难婚。

无貌倾人国，何颜倚市门。随缘幽阁里，刺绣度朝昏。
牟仲甫作鸡终有意趣为予写斗鸡矜骄自得犹有馀勇因以绝句题其画云
冯山（宋代）

忘身为利得忘形，弃弹庄生只自惊。嗟汝虚憍气方盛，何时全得似无情。
颂古
释可观（宋代）

夹山不在一桡上，明月芦花夜夜寒。谁谓华亭消息断，俨然秋色在江山。
投宿蒲圻县
郑刚中（宋代）

咫尺蒲圻县，泥深路屈盘。
小桥飞雪急，破帽蹇驴寒。
家信无人害，愁悰赖酒宽。
转坡闻有寺，一榻借偷安。
招许主客
欧阳修（宋代）

欲将何物招嘉客，惟有新秋一味凉。
更扫广庭宽百亩，少容明月放清光。
楼头破监看将满，瓮面浮蛆拨已香。
仍约多为诗准备，共防梅老敌难当。
罗浮道中值王础尘生日寄之
陈恭尹（清代）

别时不谓便逾旬，此日高天见雁群。黄菊篱边谁对酒，朱明洞口倍怀君。

生多忧患常同遘，齿在桑榆愧未闻。已定穷通数年计，白头相伴老飞云。
蒋洋道中望太姥山四首
陈嘉言（唐代）

绝巘云霄外，嵯峨杳霭间。
云将山岫湿，鹤伴月华閒。
流水溪溪静，琪花树树殷。
攀跻犹未得，清梦绕禅关。
寄人
魏学洢（明代）

西风峭急愁云结，镇日闭门春事劣。几回伫旭射窗纱，褰帘又诧红梅折。

年年二月乱花香，今年尚堕前年雪。柴扉萧索客来稀，剧谭谁伴玲珑舌。

步兵习懒爱沉酣，文园耽句成消渴。常闻外靖难内宁，随身小病何须绝。

忽然长啸盼吴钩，离奇病骨非雄桀。平生壮志勒燕然，会须踏碎千山月。

丈人刘览古人齐，间通弘景岐黄说。奚奴松下晒书回，连云剪药清泉冽。

石铛曾否煮金樱，相诒乞在蒲觞节。
步月谣
曹勋（宋代）

太清天宇清且高，皎然冰鉴悬层霄。
绛河水浅阆风息，蟾光度景摇金鳌。
仙人纵驾游八极，凤箫歌吹鸣嘈嘈。
星宫月殿风马远，珠华露湿旌旄冷。
还虚按辔窥尘寰，波里三山银浪卷。
石头志庵主赞
释德洪（宋代）

自住石头，老无气力。一回上山，一回气急。禅流相见问宗风，一日两度钵盂湿。
题束季博山园二十首 其九 小谷帘
牟巘（宋代）

泉脉十字过，石廉千里通。汲来聊煮茗，风味故应同。
梅
韩驹（宋代）

断堑疏篱一水滨，压枝冰雪眼中春。悬知东阁一端兴，不减扬州千载人。

晚岁风霜从惨淡，寒梢气象自清真。此来定做西湖梦，疏影横斜访旧邻。
沁园春
张辑（宋代）

记，见称庐山道人，盖援涪翁山谷例。黄叔豹谓予居鄱，不应舍近取远，为更东泽。黄鲁庵诗帖往来，于东泽下加以诗仙二字。近与冯可迁遇于京师，又能节文，号予东仙，自是诗盟遂以为定号。十年之间，习隐事业，略无可记，而江湖之号凡四迁。视人间朝除夕缴者，真可付一笑。对酒而为之歌曰

东泽先生，谁说能诗，兴到偶然。但平生心事，落花啼鸟，多年盟好，白石清泉。家近宫亭，眼中庐阜，九叠屏开云锦边。出门去，且掀髯大笑，有钓鱼船。

一丝风里婵娟。爱月在沧波上下天。更丛书观遍，笔床静昼，篷窗睡起，茶灶疏烟。黄鹤来迟，丹砂成未，何日风流葛稚川。人间世，听江湖诗友，号我东仙。
旅怀
陈镒（明代）

满楼风露薄幽襟，素练萦窗月影临。市散灯收人语静，梦回酒醒夜寒深。

淮山残雪三年客，栝岭飞云万里心。珍重绿猗亭上竹，平安长遣寄清吟。
书故三司副使陈公诗轴后
任希夷（宋代）

如彼泉流必有源，陈家诗律自专门。
后山得法因监铁，不减唐朝杜审言。
杂体诗三十首 其二十二 陶徵君潜田居
江淹（南北朝）

种苗在东皋，苗生满阡陌。虽有荷锄倦，浊酒聊自适。

日暮巾柴车，路暗光已夕。归人望烟火，稚子候檐隙。

问君亦何为，百年会有役。但愿桑麻成，蚕月得纺绩。

素心正如此，开径望三益。
次韵江道可见寄五绝 其二
徐瑞（宋代）

世间万事匪人为，消长神机祗自知。饮酒不求千日醉，读书空悔十年迟。
题大泉寺
王之道（宋代）

六峰环翠绕金蓝，下马初尝一酌甘。
久旱喜看云气浃，晚风吹雨过江南。
四民诗其一·士
范仲淹（宋代）

前王诏多士，咸以德为先。
道從仁义广，名由忠孝全。
美禄报尔功，好爵縻尔贤。
黜陟金鉴下，昭昭媸与妍。
此道日以疏，善恶何茫然。
君子不斥怨，归诸命与天。
术者乘其隙，异端千万惑。
天道入指掌，神心出胸臆。
听幽不听明，言命不言德。
学者忽其本，仕者浮于职。
节义为空言，功名思苟得。
天下无所劝，赏罚几乎息。
阴阳有变化，其神固不测。
祸福有倚伏，循环亦无极。
前圣不敢言，小人尔能臆。
裨灶方激扬，孔子甘寂默。
六经无光辉，反如日月蚀。
大道岂复兴，此弊何时抑。
末路竞驰骋，浇风扬羽翼。
昔多松柏心，今皆桃李色。
愿言造物者，回此天地力。
隐几
林希逸（宋代）

守定残书雪满头，眼前散尽好交游。重拈旧话无人会，纵有新知惹我愁。

是圣是凡谁与辨，非心非物果何求。梦回隐几窗才白，远听林间唤雨鸠。
新晴二绝
王炎（宋代）

初春欲暖未全暖，小雨妨晴还得晴。
多谢东风旧相识，少年乐事已寒盟。
洞仙歌（忆别）
李流谦（宋代）

云窗雾阁，尘满题诗处。莺上流莺解人语。道别来、知否瘦尽花莺，春不管，更遣何人管取。

平生鸥鹭性，细雨疏烟，惯了江头自来去。不见鹊桥边，只为隔年，翻赢得、年年风露。便学得、无情海中潮，纵一日两回，如何凭据。
赠欧两川年兄移令丹棱
罗洪先（明代）

忆昔秋风擢桂枝，君当壮年我少时。二十馀载分翠袂，百年万事悲素丝。

君持直道闽水曲，闽水无声向人绿。制锦宁知萋斐成，还珠翻坐泥途辱。

天子能明万里情，贤侯复遣三巴行。行经峡树猿惊夜，泊向岷江雪照城。

已知塞马未终失，更怜涸鲋难相恤。即今科责百费兴，里中流析谁能结。

愿君早为医疮痍，成都之西多远夷。我已卜筑山中奇，石莲袅袅含春姿。

他年问政如相见，莫诮山人与世遗。
高邮人物绝句二首
晁说之（宋代）

高邮崔监富诗书，笔力雄豪与世疏。
不是魏公公道在，定垂白发老菰蒲。
野趣
周权（元代）

地偏居自稳，石路接平田。
云合茅檐树，雨添花涧泉。
空山晴滴翠，远水绿生烟。
唤酒青林度，斜阳系客船。
四明十题其三·含珠林
释昙颖（宋代）

山为骊龙盘，谷作骊龙腮。
珠树存其间，谁采明月来。
何须循海隅，笑蚌未成胎。
八月五夜省直
司马光（宋代）

大火已西落，温风犹袭人。
留连惜纨扇，散诞脱纱巾。
蟾影夜色浅，蛩声秋意新。
图书足自适，何物更关身。
点绛唇·莺语愁春
陈允平（宋代）

莺语愁春，海棠风里胭脂雨。酒怀慵举。闲扑亭前絮。漠漠斜阳，截断愁来路。凭阑伫。满怀离苦。分付楼南鼓。
雨中同曹尉王儦岩二首
赵蕃（宋代）

骤雨翻空何自来，飞流溅沫洗崔嵬。
要题短句书奇事，付与曹郎八斗才。
过安庆怀黎天锡
谢宾王（清代）

埤堄秋深落木空，十年重听皖江鸿。潮声暝接千峰雨，塔顶高盘万里风。

吴楚上游新组练，中原落日旧艨艟。欲商尊酒同心远，惆怅龙门意未穷。
秋思耗 半雨楼闻雁和梦窗
郑文焯（清代）

衰帽西风侧，骤雁声催送，暮城寒色。灯院雨昏，晚花中酒，愁浸肠窄。

倚歌扇高楼，四弦和泪诉掩抑。见数峰、江上碧。想故国云横，几行归尽，又作早秋南旅，有情堪忆。

残夕。檐铃断滴。唤素娥、澹洗铅饰。怕闻邻笛。明朝窥镜，鬓华暗白。

误旧约、青鸾信乖，春梦如过翼。念远客、应惯识。漫岁餐稀逢，重门无字寄得。

恨隔霜榆塞北。
王都慰惠诗求和逾年不报王屡来索而王许酒未
张耒（宋代）

酸寒杜陵老，痛饮遗身世。
云安小县曲米春，遥知美味无多子。
小令此老气如虎，傲兀几以醉为异。
争知侯家美酒如江湖，金铛犀杓与之俱。
玉壶晓倾春水决，银槽夜滴秋雨疏。
主人文章足宾客，许致曲生来坐侧。
三杯脱帽我家风，渴如旱田占雨虹。
冷官如瓶君未见，腹惟贮水冰生面。
鸣鞭走送烦驺辔，坐对朝寒北风起。
未欲烦公大作燕，老夫自斟看深浅。
偈颂一百零一首
释慧性（宋代）

去圣时遥，人多懈怠。
逆则生嗔，顺则生爱。
不嗔不爱，东海剪刀，
西番布袋。解脱门头紧著关，
休夸铺席无人卖。脑后见腮，
和貯右藏}捉败。
山家
司马光（宋代）

林下脱双履，窗边挂幅巾。
闲堂风掩户，断岭月窥人。
观瑞香杏花二首 其二 杏花
王洋（宋代）

绛萼红腮带露肥，烧林长近禁烟期。且容北郭通邻径，若比南烟较发迟。

曲水岸边寻旧事，卖花担上拣繁烟。香鞯一色垂杨路，何似吴王宫里时。
书郑克刚云泉清隐卷
王恭（明代）

伯阳居柱下，曼倩金马门。大隐朝市间，玩世非避喧。

何如小隐云泉里，黄裳竹杖青丝履。白云为伴去还来，石泉泠泠洗心耳。

云本无心犹为君，吟边卧内共氤氲。泉飞隐处偏清响，雪夜凉天梦亦闻。

道人解作山林事，兴入丹青老将至。一饭王门不愿留，归来岂负云泉意。

道人家本住西镛，何事因栖海上峰。我欲寻山采芳去，云泉深处候高踪。
谢君贶宣徽用少微今已应星文
邵雍（宋代）

一字诗中羲未分，少微今已应星文。
闲人早是无凭据，更兴闲人开后门。
偈颂一百二十三首 其二十六
释普度（宋代）

玉鉴光中，波澄月现。展屠龙手，提金刚剑。栗棘金圈一拶开，从提细嚼浑崙咽。

有照有用，有舒有卷。杨岐消息未全灰，优昙华笑春风面。
浪淘沙·赋虞美人草
辛弃疾（宋代）

不肯过江东。玉帐匆匆。至今草木忆英雄。唱著虞兮当日曲，便舞春风。
儿女此情同。往事朦胧。湘娥竹上泪痕浓。舜盖重瞳堪痛恨，羽又重瞳。
舟中二首 其二
刘跂（宋代）

故国风烟外，飘零隔岁淹。今兹去拘窘，行复见安恬。

未拟亲酒盏，何当疏药奁。酬恩无处所，香火供瞿聃。
重阳后一日亲友会饮于沧洲以初九未成旬重阳即此辰探韵得初未二字 其一
程公许（宋代）

雅志厌阛阓，考槃乐郊墟。言归憩桑梓，不惮躬拮据。

岁晚此栖宿，佳气郁扶舆。淫雨度阳节，晴云吐月梳。

独酌良亦佳，所思在群居。晨兴喜复晴，草具何可徐。

黄花有馀馥，白酒无多储。清滩蛰雷吼，轻霞綵幄舒。

翳然林水间，舒啸天籁虚。雪髯醉先起，众宾且踌躇。

人生有定分，适意不愿馀。衣食粗能给，吾当赋遂初。

相期晚节坚，结社同樵渔。
岁暮喜晴
范浚（宋代）

晴山喜见晓巑岏，笑出蓬门不暇冠。风扫断云齐万弩，日融残雪上三竿。

早黄杨柳漏春信，晚翠枇杷凌岁寒。从此林芳入幽赏，冻醪新压味甘酸。
山园漫兴 其四
朱完（明代）

石上流泉饮鹿，云中茅屋鸣鸡。幽人策杖何去，采药菖蒲寺西。
鸡鸣寺望后湖
吴芳培（清代）

寺在鸡笼最上头，后湖千顷望中收。绿萝丛里曾书库，白藕香中只钓舟。

北极浮云孤阁迥，西风残照六朝秋。一声玉笛红牙拍，肠断秦淮旧酒楼。
太庙斋宿
方岳（宋代）

正尔梅蒸苦翳霾，翛然清庙得心斋。
云连魏阙天尤近，村暗吴山雨亦佳。
黄道正中垂日月，赤囊犹遽接江淮。
思皇列考神灵在，傥许孤臣借玉阶。
啸斋招集同人赋寒色
全祖望（清代）

高穹都缩瑟，不独我萧然。元酒淡无力，孤云闇自怜。

个中参太古，象外识枯禅。安得驺生律，晴光忽满前。
杂题九首 其七
司空图（唐代）

带雪南山道，和钟北阙明。太平当共贺，开化喝来声。
赵子昂陈仲美合作水凫小景
仇远（元代）

丞相当年握笔时，封胡羯末总佳儿。
后来家有无穷事，便是天仙也不知。
秋兴集古 其二
申佳允（明代）

明月高秋迥，徘徊祗自知。凉风吹夜雨，摇荡菊花期。
孟秋朔旦有事于攒宫
顾炎武（明代）

秋色上陵坰，新松夹𣪫青。草深留虎迹，山合绕龙形。

放犊朝登垄，司香月扫庭。不辞行潦荐，髣髴近惟馨。
水调歌头（饮垂虹）
刘学箕（宋代）

三载役京口，十度过松江。垂虹亭下烟水，长是映篷窗。钓得锦亭成鲙，快把双螯浩饮，豪气未能降。醉舞影零乱，心逐浪舂撞。

景苍茫，歌＿乃，石空＿。蒹葭深处，适意鱼鸟自双双。便拟轻舟短棹，明月清风长共，与世绝纷＿。嘉遁有真隐，不羡鹿门庞。
咏池上梨花诗
王融（南北朝）

翻阶没细草，集水间疏萍。芳春照流雪，深夕映繁星。
次韵韩子师雪中二首 其二
韩元吉（宋代）

曲栏高槛倚崔嵬，要是仙京白玉台。云色自连鳷鹊动，天颜亦为近臣开。

光翻午夜浑疑月，花满新春未数梅。自笑诗成无好语，但知缟带与银杯。
答赵景猷
曹摅（魏晋）

道有夷险。
遇有通否。
骥不称力。
士贵所履。
识归要会。
岂嫌涂轨。
茍非德义。
于我糠粃。
哭陈商老
黄裳（宋代）

浮云前事定，壮志此生休。梦冷水中月，文高天上楼。

冥冥谁造物，衮衮自封侯。南国一缄破，西风双泪流。
张德恭以诗当谒次韵
章甫（宋代）

故里犹牵梦，他乡且定居。
老於经卷熟，病与酒杯疏。
耕稼少丰岁，交朋多素书。
飘零常自笑，潦倒更如谁。
次韵谢陈守伯固
陈造（宋代）

投老登龙借齿牙，可能病骥待挥挝。
清篇久矣窥修月，谹论琅挥听粲花。
小却御屏书姓字，行当宣室拜亨嘉。
恩章衮衮从天下，浓墨疏行砌乱鸦。
日出东南隅行
陈叔宝（南北朝）

重轮上瑞晖，西北照南威。南威年二八，开牖敞重闱。

当垆送客年，上宛逐春归。鬓下珠胜月，窗前云带衣。

红裙结未解，绿绮自难徽。
中秋新月戏简须弥仙
王应辰（明代）

入牖方嗟揽不盈，步檐始觉映前荣。
□摧岂是同胡骑，阵偃由来学汉兵。
滟滟影分金镜彩，纤纤形带汉钩明。
多情天上张京兆，何事双蛾画不成？
天狼谣
张宪（元代）

煌煌天狼星，芒角射参昴。独步天东南，烨煜竟昏晓。

天弧不上天，金虎敛牙爪。万里食行人，白骨遍荒草。

火爇乌龙冈，血染朱雀航。列宿不尽力，五纬分乖张。

戍客困疆场，荷戈涕成行。谁为补天手？为洗日重光。
庚子正月五日晓过大皋渡二首
杨万里（宋代）

危沙崩岸欲侵墙，直下清江百尺强。
过了笋舆元未觉，忽然回首冷思量。
长岭值风
彭汝砺（宋代）

江上避风苦流滞，林边步竹强迟留。山迎草色浑青黛，浪逐鸥群尽白头。

垂柳丝丝萦渚岸，落花片片入溪流。兴来却喜闾阎少，双眼无尘事事幽。
除夜宿垂虹亭
蔡肇（宋代）

东南胜概未忘情，老去扁舟复此行。
小邑岁除无市井，下田水此见农耕。
雪消西岭层棱出，春到重湖鳞甲生。
桥下霜蛟贪睡美，为槌千鼓作雷声。
赠无咎
张耒（宋代）

欺马街泥未肯干，重城含雾晓漫漫。
谁令万屋淋漓雪，犹作长安半夜寒。
偶成呈纯父
陈普（宋代）

朋友之伦在天地，何啻玄璜耦赤璋。
不聆玉人春风话，禁得铁衾秋雨床。
几人超距作貔虎，三尺弱孺思蛮强。
几回合眼在丹碧，讲谈帝伯铺皇王。
又次韵庆除代
韦骧（宋代）

一封黄牒下云头，受代需时若自谋。虽幸有期趋北阙，自惭无术惠南州。

累年尘土甘祗役，万里烟霄想告猷。犹赖高材见禆助，不教孤迹谩淹留。
李小湖先生视学期满，乞假省墓，诗以送之二首 其一
夏炜如（清代）

药笼参苓已尽收，尚虞葑菲弃遐陬。劲风谡谡汉元礼，仙骨遐遐唐邺侯。

气节文章千古业，家门邦国万端忧。星轺六载巡江海，卧辙何因得暂留。
癸水亭落成，示坐客长老之记曰︰癸水绕东城
范成大（宋代）

天将福地巩严城，形胜山川表里明。
旧说桂林无瘴气，今知漓水辟刀兵。
云深铜柱边声乐，月冷珠池海面平。
愿挽江流接河汉，为君直北洗材枪。
事毕汤巩方三君再用前韵复酬一首
苏籀（宋代）

妙啜龙团啬少分，宝薰婆律靳多闻。
泥封謄识遵程度，棘刺围藩按惠文。
挼菊骚人宁避雨，登楼朝彦气摩云。
兰堂锦瑟笙簧闹，嬉笑啁讴共惜醺。
挽李中甫使君
孙应时（宋代）

发轫期行志，鸣琴最得民。
渊鱼何用察，桑雉本来驯。
可叹双旌暮，犹歌五袴新。
谁为良吏传，吾欲表斯文。
郊庙歌辞。五郊乐章。肃和
佚名（唐代）

律回玉琯，星周金度。次极阳乌，纪穷阴兔。

火林霰雪，阳泉凝冱。八蜡已登，三农息务。
灵芝寺避暑因携茶具汎湖共成十绝 其三
张镃（宋代）

松竹孤山处士居，高风落落有谁如。南湖放鹤能迎客，景行先贤或未疏。
刺贾似道
大学生（宋代）

昨夜江头长碧波，满船都载相公蟺醝。
虽知要作调羹用，未必调羹用许多。
蓦山溪·梅梢破萼
佚名（宋代）

梅梢破萼，已见春心了。别有淡容仪，又不与、嫣然同笑。东风翦容，簇作闹蛾儿，冰未泮，水犹寒，散在千林表。轻衫小帽，行尽荒山道。一点麝脐香，恼著人、多多少少。月斜门掩，消损怕黄昏，清影乱，翠帏深，且喜归来早。
修玉牒官阁子屏甚古诘吏亦不知曷始数语纪之
程珌（宋代）

吴绡一幅苦无多，中涵大华及黄河。
偶然乘风山下坐，紫烟翠霭坐中过。
送汤希贤晦庵书院山长
仇远（元代）

文公阙里女星源，手泽遗书尚有传。
精舍三年常作主，修程千里若登仙。
青衫槐笏存家谱，练带花屏拥客船。
故老或询予出处，为言索米向金渊。
行役
晁公溯（宋代）

胡为行役尚殊方，已觉春容近艳阳。
石齿漱江翻翠浪，蒋牙穿渚出青芒。
艰难去国成淹泊，老大逢辰倍感伤。
幕府吾归具朋酒，兕觥犹及享公堂。
秦中凯歌六首 其六
王士祯（清代）

三月军锋次渭桥，旋看饮至紫宸朝。空言韩范威名大，五路何曾制曩霄。
清晖亭
李洪（宋代）

溪山佳处称题诗，终日篮舆绕翠微。
夹路苍官管迎送，客情那得澹忘归。
大雪书怀
范成大（宋代）

天将奇赏发清欢，畴昔登临插羽翰。
梅下寻诗骑马滑，松梢索酒倚楼寒。
闭门老子愁无赖，返棹归来兴已阑。
聊掬玉尘添石鼎，自煎鱼眼破龙团。
九日巴丘登高
张均（唐代）

客心惊暮序，宾雁下沧洲。共赏重阳节，言寻戏马游。

湖风扶戍柳，江雨暗山楼。且酌东篱酒，聊祛南国忧。
临江仙
张伯寿（宋代）

龙首凤池家鼎贵，庆传仙李芬芳。凛然冰雪照闺房。诞弥当此日，佳气满华堂。

锦袖新封开大国，诏书急欲征黄。莫辞沉醉九霞觞。蟠桃看子实，地久与天长。
武康县治松桂林二首
袁说友（宋代）

松桂论交久，诗书造道深。
犹于官事日，不忘岁寒心。
此地赓酬句，他年蔽芾阴。
男邦有佳政，应促诏纶音。
赐僧义澄
宋真宗（宋代）

止观心地法，色相本皆空。
禅慧明宗性，超然万法中。
偈三首
释行机（宋代）

仲秋八月旦，庭户入新凉。
不露风骨句，愁人知夜长。
题分秀堂
韩驹（宋代）

南山有佳色，偃蹇谁能分。如何公子堂，卧看南山云。

公子秀公族，高标出尘氛。总戎亦何事，晏坐参垆薰。

晴空万剑戟，卫此明将军。鄙夫在蒲城，簿书剧丝棼。

青山不到眼，终日无一欣。寄声幸分我，与子同清芬。
明道亲享先农十首
佚名（隋代）

将迎景福，乃荐嘉牲。
籍于千亩，用此精诚。
投邓州节副刘光甫祖谦
杨弘道（元代）

仲秋八月离平凉，陇月光寒泾水黄。弱妻抱子乘瘦马，服玩附水犹一囊。

鄠郊蓝水不敢住，东南深杳崔嵬藏。洛南十月戎马嘶，市人散走如惊獐。

携妻抱子窜山谷，仓卒不暇持资粮。山高树密积叶滑，侧足数步颠且僵。

倒身枕臂天欲晓，头上肃肃飞严霜。劳筋苦骨数百里，今日得升君子堂。

一囊服玩不复顾，数册猥藁情难忘。君能贷我一茅屋，忍饥默待时明昌。
次韵葛鲁卿送示近作一通二首 其二
沈与求（宋代）

君侯胸次多筹策，岁晚翻为江海客。小隐方营一把茅，幽寻定费几两屐。

公心落月印寒潭，出济巨川归筑岩。追还正始游戏事，聊为风骚作指南。

我有幽忧如酒癖，起诵君诗春寂历。天公下取气凌云，神物护持光满室。

老矣怀归葑上村，倚公佳句谱桐孙。须公拯危纾旰食，快写车攻刊乐石。
蔡溪岩
刘克庄（宋代）

爱瀑恋苔矶，难招出翠微。
死因岩作墓，生以石为扉。
已叹逃名是，犹嫌学佛非。
后来无此士，不但鹤书稀。
题唐子华江干幽居图为余子芳赋
刘崧（元代）

山风不作众壑静，江雨初飞入寒暝。绿浦迢迢碧草交，丹崖窈窈青林并。

金牛石前螺子冈，子行何时归故乡。野航把钓秋水迥，江亭读书春昼长。
山堂鞏先生挽诗三首
姜特立（宋代）

绾章南北异，转首死生分。
手泽空遗墨，书签冷旧芸。
行须潘岳诔，碑已蔡邕文。
身后无儋石，玄成似子云。
清平道中
马定国（金朝）

棘林苦苣野花黄，一马骎骎渡漯阳。别墅酒旗依古柳，点溪花片落新香。

伏波事业空归汉，都护田园不记唐。今日清明过寒食，又将书剑客他乡。
诗二首
赵汝域（宋代）

数叶梧桐落短廓，一泓秋水湛银塘。
调琴独奏猗兰操，啜茗清飘茉莉香。
涕泣两年同贾傅，痴梦千载笑君房。
於今不作武宁客，蓑笠渔竿日月长。
郭清霞久客常德山中诗以寄之
屈大均（明代）

清高只合漱朝霞，飘泊何须叹暮花。日月亦为天地客，山河未有帝王家。

长临澧浦因芳草，渐近黔阳为好砂。幸得山深人迹少，不妨儿女似麇麚。
《周易》诗
傅咸（魏晋）

皋以自牧，谦而益光。进德修业，既有典常。晖光日新，照于四方。

小人勿用，君子道长。
颂古一百二十一首
释宗杲（宋代）

云门举起竹篦，开口知君话堕。
上方香积不餐，甘伏食人涕唾。
中和节
周弼（宋代）

时节匆忙过隙驹，可堪岑寂就船居。
不禁衰病慵耽酒，无益闲交懒报书。
风暖暮田归海燕，雨甜春水上潮鱼。
客中自是光阴速，才见新正又月初。
闻有辟丹梯洞者既而不果戏题一律
区怀年（明代）

何处丹梯倚碧天，翠微千尺隐秋烟。巨灵肯借移山斧，徐福空秋泛海船。

岩户远扃人不到，乳泉无混鹿初眠。行将短策牵幽侣，一访餐蒲煮石仙。
呻吟斋睡起五首呈世弼
黄庭坚（宋代）

学省非簿领，卧痾常闭关。
雨余楼阁静，风晚鸟乌还。
赏逐四时改，心安一味闲。
古人虽已往，不废仰高山。
屯田任君数以歌诗授余感叹不足因成答赠
宋庠（宋代）

绿发仙郎藻思新，就中诗语更通神。
清襟逗兴初无滓，采笔呈通别有春。
顾我风期情背俗，感君官职命欺人。
汤汤听尽流波曲，终愧衰聋赏未真。
杨岐山
唐廪（唐代）

逗竹穿花越几村，还从旧路入云门。翠微不闭楼台出，

清吹频回水石喧。天外鹤归松自老，岩间僧逝塔空存。

重来白首良堪喜，朝露浮生不足言。
以坡公君如大江日千里我如此水千山底为韵作小诗十四首重送在伯盖深有感于斯句云 其二
赵蕃（宋代）

何氏之从学，源流远有馀。穷经类元凯，能赋似相如。
升堂颂古五十二首 其四十
释怀深（宋代）

道源不远，性海非遥。但向己求，莫从他觅。觅亦不得，得亦不真。

修是他心，不如自性。自性清净，即是法身。
题张仲隆快目楼壁
刘仙伦（宋代）

天上张公百尺楼，眼高四海气横秋。
只愁笑语惊阊阖，不管栏干犯斗牛。
远水拍天迷钓艇，西风万里入貂裘。
面前不着淮山碍，望到中原天尽头。
望梅花·寒梅堪羡
佚名（宋代）

寒梅堪羡。堪羡轻苞初展。被天人、制巧妆素艳。群芳皆贱。碎翦月华千万片。缀向琼枝欲遍。小庭幽院。雪月相交无辨。影玲珑、何处临溪见。谢家新宴。别有清香风际转。缥缈著人头面。
偈倾一百六十九首
释智朋（宋代）

日卓午，夜半子。
千门万户俱开，一声两声砧杵。
流沙浪阔，葱岭无路，
达磨何曾归去。
金缕曲 余自遭变以来，久抛笔砚，春光过半，肠断泪流，无可自解，聊寄长调以写悲怀
张玉珍（清代）

小院春寒冽。又无端、过了清明，断肠时节。剪纸招魂招不得，路黑关山影灭。

但只有、愁心凝结。五载离情空缱绻，苦而今、踪迹成鸿雪。

歌宛转，复呜咽。

林中杜宇应啼血。看天边、月缺犹圆，几曾长缺。命薄蛾眉千古恨，旧事何堪重说。

化梦里、双飞胡蝶。一霎光阴如露电，愿黄泉、碧落休言别。

生已负，死同穴。
叙伦五言二十首
刘克庄（宋代）

季历并公旦，均为未尽伦。
吾评千万世，两个采薇人。
真娘墓
王禹偁（宋代）

女命在于色，士命在于才。
无色无才者，未死如应灰。
虎丘真娘墓，止是空土堆。
香魂与腻骨，销散随黄埃。
何事千百年，一名长在哉。
吴越多妇人，死即藏山隈。
无色固无名，兵冢空崔嵬。
唯此真娘墓，客到情徘徊。
我是好名士，为尔倾一杯。
我非好色者，後人无相咍。
见闻觉知偈
本净（唐代）

见闻觉知无障碍，声香味触常三昧。如鸟空中只么飞，无取无舍无憎爱。

若会应处本无心，方得名为观自在。
题张渚道中
陈襄（宋代）

班春无术劝污莱，五十年间此一回。
黄发路傍应怪问，使君何事入山来。
今岁朱樱红熟樽俎间日有此品口占二绝 其二
张侃（宋代）

樱桃颗颗滋春雨，橙雾霏霏溯晓风。出处不齐休比并，一尊今夕与谁同。
汪信民载酒令表弟吴迪吉邀予同游南湖 其一
谢逸（宋代）

古人多龃龉，吾党故徘徊。表弟邀予出，参军载酒来。

南湖未新柳，东巷且残梅。但恐辟书至，将军幕府开。
点绛唇·病起恹恹
韩琦（宋代）

病起恹恹、画堂花谢添憔悴。乱红飘砌。滴尽胭脂泪。
惆怅前春，谁向花前醉。愁无际。武陵回睇。人远波空翠。
壮游八十韵
马祖常（元代）

十五读古文，二十舞剑器。驰猎溱洧间，已有丈夫气。

裹粮上嵩高，灵奇发天秘。烨烨三秀芝，为我擢粲翠。

空青丹银品，伏龟镂文贝。骈罗星辰精，附丽日月会。

紫凤友朱鹭，翩翩剧翔戏。飞阁舒鸟翼，悬泉泻珠琲。

磨崖见古刻，应是列仙记。扪萝欲登观，苔滑阻凌厉。

烟霞荟蔚隮，雾雨萧飒至。余时戴箨冠，绿壁照缟袂。

檀栾有磐石，真人每同憩。北临黄河水，浊流触天沸。

蛟龙逐鼋鼍，鳞介满水裔。冲波崩金堤，万夫废穑事。

官家忧其劳，玉马岁沉祭。江淮画鹢船，夜上歌嘒嘒。

鱼盐不直钱，寡妇岂拾穗。酿酒相呼饮，颠倒再拜跪。

中心忘嗔诃，纵谈诋汉魏。三十能歌诗，鄙薄雕虫技。

不肯学仕宦，慷慨负高义。持钱送酒家，觞至即一醉。

羹芼嶰谷笋，饭煮山阳穄。峨冠拟鲁儒，短衣真楚制。

远行探禹穴，六月剖丹荔。巫峡与洞庭，彷佛苍梧帝。

三吴震泽区，幼妇蛾眉细。唱歌搅人心，不可久留滞。

沿淮达汶泗，摩挲泰山砺。圣乡有亡书，求道亦容易。

童子操觚牍，价重麒麟罽。京国天下雄，豪英尽一世。

舞羽肃文教，櫜甲饰武备。马迹见腾尘，车辙闻戛轊。

翚骞天观起，鳞杂井屋缀。千亩开灵潢，驯象浴其汭。

我皇拓文场，群髦咸战艺。汩予黔娄生，言辞罔絺绘。

但幸晁董死，收拾在等第。胪传下阊阖，恩泽承滂沛。

春云覆林塘，杂花悬火齐。词垣正舒华，吹竽独无喙。

执笔御史府，羞缩如牡蛎。弹评则春秋，龃龉失剞劂。

问俗西夏国，驿过流沙地。马齧苜蓿根，人衣骆驼毳。

鸡鸣麦酒熟，木柈荐乾荠。浮图天竺学，焚尸取舍利。

安定昆戎居，贪鄙何足贵。返途历邠岐，原田表古畷。

宛宛陶穴民，艰难谋树艺。骊山葬秦魄，茂陵迷汉竁。

《黍离》悲故宫，《脩竹》编清渭。日入狐狸骄，天阴螮蝀翳。

温泉山津阳，古瓦识唐字。关河隔山东，华岳秋更霁。

首阳饿夫薇，霜露已憔悴。铸牛挽浮梁，恍惚水所噬。

晋俗枣齿黄，冀马电蛇驶。井陉阨坤维，太行逼象纬。

煌煌日围近，赫赫天人瑞。田舍植汶篁，邮亭撷吴桂。

优游逢化国，俯仰咏乐岁。岂用百二险，自乃十一税。

北都上时巡，扈跸浮云骑。宴镐帐殿移，拜洛周庐卫。

岩空山樱繁，川曲红药腻。列障敕勒塞，万里静烽燧。

九节菖蒲良，贡篚充药饵。畴昔闭户居，耽读未见试。

三年不窥园，自谓五经笥。四十得俸禄，仅可给美饎。

谁能薄淮阳，不作鸿胪寺。简书畏怀归，弧矢示初志。

振鹭方擢质，冥鸿忽垂翅。感叹对囊萤，兴言友荷蒉。

谅非廊庙具，颇异市井辈。当曳邹阳裾，愿拥文侯彗。
丑奴儿 桃花
姚华（清代）

东风着意妆梅后，烟水初明。一树红轻。人面依稀笑口成。

花开怕引渔人棹，仙洞云横。旧梦曾经。恼乱刘郎此际情。
地僻
朱翌（宋代）

地僻门常闭，家贫客自疏。
溪山行老我，风月不欺予。
谩有书成诵，端无货可居。
清江千里道，持此问舂锄。
疾风
宋庠（宋代）

天陆箕躔动，林箫万籁空。
扶摇庄海北，悲眩鲁门东。
贪诫诗人隧，清思赋客雄。
何因知劲草，霜陌尽飞蓬。
山行
董嗣杲（宋代）

山路本无雨，雾滃露点湿。
脚滑几欲缩，举步真如絷。
剉过万千山，云磴莫计级。
更多仙泉甘，潭深绝绠汲。
力疲骨节酸，远眺空伫立。
旷怀无与言，付与诗收拾。
水墨水仙
黄敏求（宋代）

玉润金寒情窈窕，缟裙翠带态轻盈。
只愁微月清无对，更画梅樊作弟兄。
金山杂诗 其七
祖观（清代）

笛咽离亭断客魂，峭帆东望海天昏。老僧笑指风涛险，坐看江山不出门。
雷峰寄不挂云兄
释古电（明代）

珠江山寺两忘机，一别经时坐话稀。旧圃夜栏花尽落，新秋寒渚月初辉。

廊西习静尘缘少，殿外孤行灯影微。昔住禅房频为扫，迟君时望钓鱼矶。
答王澹游冬日二色桃花诗
耶律铸（宋代）

冻得梅花开不得，笑他和雪倚阑干。漫山漫岭知多少，尚对东风怯莫寒。
张元常挽歌二首
司马光（宋代）

为吏文无害，临民政不苛。
浑金生自美，古井澹无波。
方喜风鹏举，旋闻隙驷过。
善人宜寿考，报地定如保。
兰芽云吟山房作
顾成志（清代）

素心渺何许，不见一年矣。春风落阶前，陈根发泥底。

有如思故人，忽得书一纸。感此芳讯难，欣然愿觏止。

敷荣不求媚，迟迟若有俟。烦尔种花翁，晨夕候之子。
寄潘先生
徐凝（唐代）

至人知姓不知名，闻道黄金骨节轻。

世上仙方无觅处，欲来西岳事先生。
人日太宁道中一首
韦骧（宋代）

改年三日立青春，涉七风光日日新。列岫渐生千霭媚，幽禽初弄小声匀。

篮舆度岭官兵汗，红旆穿林野雉驯。白发自怜犹远使，何时归棹浙江滨。
自阊门骑马入越城
范成大（宋代）

日影穿云亦未浓，夜来疏雨洗清空。
村前村后东风满，略数桃花一万重。
断桥隤岸数家村，雨少晴多减涨痕。
雪白鹅儿绿杨柳，日高犹自掩柴门。
赠应童子
袁说友（宋代）

闽山佳气毓英儒，丱角胸中敌万夫。
万石固应传孺子，玄文真可与童乌。
饱充器识观他日，莫负声名满上都。
更忆韩公序文好，成人之礼正相须。
闰七月二十日侍知府寺簿先生为石鼓山向园之
赵蕃（宋代）

晦翁守南康，政成有余暇。
驾言山之中，于日非聊假。
紫霄作重山，白鹿见图画。
闻之几向风，恨不款段跨。
今年五溪归，迩日三湘役。
先生喜其至，舍以江亭阔。
频能枉高轩，人骇非重客。
那知先生意，于此自为德。
兹日复何日，休沐著甲令。
先生重过之，俱款石皷胜。
西溪命题字，东岩俾开径。
既除古莓苔，又索贤名姓。
已焉兴未休，棹舟放中流。
西风未却暑，一雨方回秋。
僧坊远莫至，隐墅近得留。
宁同岘山辈，不异舞雩游。
夜坐弹琴有感二首呈圣俞 其二
欧阳修（宋代）

钟子忽已死，伯牙其已乎。绝弦谢世人，知音从此无。

瓠巴鱼自谢，此事见于书。师旷尝一鼓，群鹤舞空虚。

吾恐二三说，其言皆过欤。不然古今人，愚智邈已殊。

奈何人有耳，不及鸟与鱼。
小庵初成奉酬元师
孔平仲（宋代）

伐竹诛茅挂织蒲，半规小榻一方炉。不随健鹘摩空去，且免穷猿失木呼。

自有琴书增道气，别开世界在仙壶。幽人欲到知何意，若说真庵彼岂无。
题读内经图为秦生伯未作二首 其一
曹家达（清代）

大造生人无纪序，福慧不备错痒癙。鼎湖老子忧天阙，呼石补天石应语。

大挠甲子曾几年，古意荒忽无人传。荒崖石匣发野火，百丈熊熊光烛天。

轩皇旧文初简约，增之益之秦扁鹊。后来白氏词益繁，道在钩沉殊不恶。

始著竹帛自汉家，群言容有毫釐差。六经传变乃定体，巨眼特出张长沙。

班书艺文颇慎重，隋唐以后始参综。
礼石霜千僧冢塔
释智遇（宋代）

万指恬然一路归，髑髅对对眼如眉。
须知一色明边外，生死如何搆得尹。
山中
林昉（宋代）

衡门客去懒冠巾，尽日看山自在身。
饮涧猿来惊照影，泊枝禽在近冲人。
黑云欲雨易成晚，红叶如花不当春。
却忆东门牵犬恨，当年何似布衣贫。
怨王孙
张元干（宋代）

如对营丘著色山。坐客有歌怨王孙者，请予赋其情抱，叶子谦为作三弄，吹云裂石，旁若无人，永福前此所未见也。老子于此，兴复不浅

霁雨天迥。平林烟暝。灯闪沙汀，水生钓艇。楼外柳暗谁家。乱昏鸦。

相思怪得今番甚。寒食近。小砑鱼笺信。屏山交掩，微醉独倚栏干。恨春寒。
余大观中偕何袭明登仕同为太学诸生别后二十六年余□
孙觌（宋代）

亡弓堕甑一时空，梦断南柯午枕中。便有樽罍追北海，更无尘土污西风。

驱牛懒卧山中相，失马来看塞上翁。从此卜邻成二老，鸡豚社酒与君同。
题可翁塔
丘葵（宋代）

至人埋骨地，草木总皆玄。
未腊梅先觉，无风竹亦禅。
灯缘千载焰，名共四松传。
旧日经行处，瓶盂常俨然。
奉答子华学士
欧阳修（宋代）

百姓病已久，一言难遽陈。良医将治之，必究病所因。

天下久无事，人情贵因循。优游以为高，宽纵以为仁。

今日废其小，皆谓不足论。明日坏其大，又云力难振。

旁窥各阴拱，当职自逡巡。岁月寖隳颓，纪纲遂纷纭。

坦坦万里疆，蚩蚩九州民。昔而安且富，今也迫以贫。

疾小不加理，浸淫将遍身。汤剂乃常药，未能去深根。

针艾有奇功，暂痛勿吟呻。痛定支体胖，乃知针艾神。

猛宽相济理，古语六经存。蠹弊革侥倖，滥官绝贪昏。

牧羊而去狼，未为不仁人。俊乂沉下位，恶去善乃伸。

贤愚各得职，不治未之闻。此说乃其要，易知行每艰。

迟疑与果决，利害反掌间。舍此欲有为，吾知力徒烦。

家至与户到，饱饥而衣寒。三王所不能，岂特今所难。

我昔忝谏列，日常趋紫宸。圣君尧舜心，闵闵极忧勤。

子华当来时，玉音耳尝亲。上副明主意，下宽斯人屯。

江南彼一方，巨细到可询。谕以上恩德，当冬反阳春。

吾言乃其槩，岂止一方云。
至梅岭
黄钥（明代）

引领梅关望广州，香山犹在碧云头。东篱有菊思陶令，北阙无人荐马周。

松柏后彫知耐雪，芙蓉初出尚惊秋。行藏在我谁拘束，为爱虚名博远游。
边患
何元普（清代）

边患无今古，兵机有是非。课耕曹玮略，敢战狄青威。

拓地先朝远，通经大将稀。奇功收积石，沧海未全归。
八月七日被命上会稽沿途所历拙於省记为韵语
魏了翁（宋代）

千秋旧址益鸿禧，敕额祠宫盛一时。
遗迹犹存贺公宅，丰碑新敞越王祠。
读禅经
白居易（唐代）

须知诸相皆非相，若住无馀却有馀。言下忘言一时了，

梦中说梦两重虚。空花岂得兼求果，阳焰如何更觅鱼。

摄动是禅禅是动，不禅不动即如如。
菩萨蛮（荼＿）
侯置（宋代）

东君管尽闲花草。红红白白知多少。末后一奁香。绿庭春昼长。

多人心似海。梦冷屏山里。莫剪最长条。从教玉步摇。
归舟
李彭（宋代）

旌阳峰头千仞石，溪光却照楚天碧。归客操舟暝色时，怒雷溅雪多滩碛。

夜榜时惊乌鹊喧，星光破碎月映门。访戴人归剡溪曲，问津客出桃花村。

香醪独酌吾静寄，万事不理端复细。俗交从来薄于纸，小黠大痴聊一戏。
池州和同官咏梅花
张道洽（宋代）

子真同一性，和靖是三生。
山意冷愈澹，月香幽更清。
只应霜雁识，未怯玉龙横。
密友惟清士，佳名称素兄。
仆射来示有三春向晚四者难并之说诚哉是言辄…兼简尚书
白居易（唐代）

三春今向晚，四者昔难并。借问低眉坐，何如携手行。 ——白居易

旧游多过隙，新宴且寻盟。鹦鹉林须乐，麒麟阁未成。 ——王起

分阴当爱惜，迟景好逢迎。林野熏风起，楼台谷雨晴。 ——刘禹锡

墙低山半出，池广水初平。桥转长虹曲，舟回小鹢轻。 ——白居易

残花犹布绣，密竹自闻笙。欲过芳菲节，难忘宴慰情。 ——王起

月轮行似箭，时物始如倾。见雁随兄去，听莺求友声。 ——刘禹锡

蕙长书带展，菰嫩剪刀生。坐密衣裳暖，堂虚丝管清。 ——白居易

峰峦侵碧落，草木近朱明。与点非沂水，陪膺是洛城。 ——王起

拨醅争绿醑，卧酪待朱樱。几处能留客，何人唤解酲。 ——刘禹锡

旧仪尊右揆，新命宠春卿。有喜鹊频语，无机鸥不惊。 ——白居易

青林思小隐，白雪仰芳名。访旧殊千里，登高赖九城。 ——王起

酂侯司管钥，疏傅傲簪缨。纶綍曾同掌，烟霄即上征。 ——刘禹锡

册庭尝接武，书殿忝连衡。兰室春弥馥，松心晚更贞。 ——白居易

琴招翠羽下，钩掣紫鳞呈，只愿回乌景。谁能避兕觥。 ——王起

方知醉兀兀，应是走营营。凤阁鸾台路，从他年少争。 ——白居易
臂痛
汪洋度（清代）

那能扛笔气如虹，自笑千钧一握中。乍可偏枯犹半士，谁堪全折到三公。

斜鶱却似垂翎鹤，孑立还疑欲瘁桐。天意佚吾吾正懒，纸窗晏卧罢书空。
和萧参议游岳麓八绝
王炎（宋代）

逐客当年出帝乡，不容踪迹到黄堂。
苍崖屐齿今安在，公独怀思未忍忘。
送内弟汪作德赴建德主簿
楼钥（宋代）

今日望春下，送春还送行。
簿书须著意，家世有余清。
潇洒桐庐郡，文章陆士衡。
公余定多暇，无废读书声。
春莺啭曲
瞿佑（元代）

停骖惆怅惜芳时，岭海归来两鬓丝。
纵使莺声如旧好，绿杨都是折残枝。
题前阿仙堂
卓梦华（清代）

窈窕迷丛半亩宫，前阿名胜不相同。但看嘉树烟霞里，何必平泉水石中。

香泛池边浮藻净，尘摇座上障尘空。溪山指点分清供，莲社未须问远公。
喜雨
方回（元代）

骤涨阶前可泛舟，天低近屋火云收。
竹户纸窗清洒洒，葛衫纱云冷修修。
秋馆梧桐羁客恨，春郊杨柳少年愁。
移得此声来六月，人人喜色上眉头。
为陶摇光寿毋 其一
区怀瑞（明代）

青鸟来过紫海傍，三山元未有尘扬。油囊但醉馀杭姥，乞与麻姑却老方。
遇乡人
陈煇（清代）

臈月都城雪作花，相逢况复在天涯。云山自是增离恨，风物那堪近岁华。

远渚断烟迷晓雁，长林落日集昏鸦。坐来笑问乡园事，喜道平安似到家。
挽钟处士
李正民（宋代）

日昊身犹健，居闲道更优。庭栽兰九畹，户种橘千头。

惠施曾无倦，阴功祗自修。荀裴门户壮，他日振馀休。
颂古三十一首
释梵琮（宋代）

谩将淡墨画垂杨，袅袅腰枝百尺长。
寄语行人不须看，一回看著断人肠。
次王玠投赠韵三首
刘克庄（宋代）

两被宸奎擢史官，曾参豹尾属车间。
不能直笔公褒贬，安敢高谈到画珊。
老有丹心犹恋阙，死无一字可藏山。
儿童忘记翁年甲，但笑颜苍与鬓斑。
无心亭
晁端彦（宋代）

偶坐兹亭上，清风吹客襟。孤云方出岫，相对两无心。
喜晴
李流谦（宋代）

一秋今日是新晴，晚稻悬知有几分。
抱湿庭芜犹靡靡，傍暄溪卉俗欣欣。
颠风料理丹枫树，返照留连白鹭群。
摇落只供骚客恨，故庆怅倚醉醺醺。
枕畔木犀
虞俦（宋代）

屏里一斑窥豹管，钗头千粟缀鹅黄。角巾堕晓花同梦，月帐含秋影亦香。
无弦琴
朱珙（宋代）

柴桑人去杳无期，名在孤桐世共推。为惜蛇纹囊绿锦，那将雁足系朱丝。

宫商有意空思忆，鸾鹤无声久别离。自是寸心谐古调，徽音宁与俗人知。
句
柴宗庆（宋代）

曾观大海难为水，除去梁园总是村。
贺杨巨源博士拜虞部员外
王建（唐代）

合归兰署已多时，上得金梯亦未迟。两省郎官开道路，

九州山泽属曹司。诸生拜别收书卷，旧客看来读制词。

残著几丸仙药在，分张还遣病夫知。
送可教僧归越
梅尧臣（宋代）

万事厌寻常，羡慕每不足。
居南多北思，在远惭近俗。
既来橘变枳，但见空条绿。
气味谁复论，孤根逼岩曲。
三公亭落成
陶弼（宋代）

北原乔木外，三将旧屯营。
草没金鎚蹟，山应玉管声。
路随关地迥，江背瘴天轻。
异日谁相继，来书第四名。
梅隐君六秩寿
赵洪（宋代）

隐君家世出梅山，描得清芬满世间。梅禀正阳全太极，同姓同心不赧颜。
送许遵少卿知润州
陆佃（宋代）

丹阳太守旧名卿，骑竹儿童夹道迎。醉尹笙歌甘酒病，谪仙风月苦诗情。

江湖天气农桑早，水竹人家枕簟清。白首爱君心未已，梦魂犹绕凤凰城。
寄莫道人
陈文孙（宋代）

暂闲吏债访仙居，云亦随人为卷舒。
桑下忽逢三度宿，腹中如卷十年书。
哦诗对酒谁知我，食柏餐霞一任渠。
底事若难能障碍，不愁无地着吾庐。
献淮南师（一作献李仆射）
李嵘（唐代）

鸡树烟含瑞气凝，凤池波待玉山澄。

国人久倚东关望，拟筑沙堤到广陵。
赏瑞香催海棠五首
王洋（宋代）

刺绣窗前午梦惊，骊驹堂上礼初成。
旁无粉黛灯笼锦，顿解饥寒瓠子羹。
自君之出矣
鲍令晖（南北朝）

自君之出矣。
临轩不解颜。
砧杵夜不发。
高门昼常关。
帐中流熠夜。
庭前华紫兰。
物枯识节异。
鸿来知客寒。
游用暮冬尽。
除春待君还。
云峰寺
乐黄庭（宋代）

巍峨山半寺，幽景独牵吟。
云锁定僧室，鹿眠庭桧阴。
石峰岑隐隐，金殿气森森。
渡江云 王述庵先生命题柳波云舫，同凫香作
戴延介（清代）

春江扶舵去，鸾坡望远，高卧水云宽。晴奁试照影，卅载缁尘，扑雪鬓貂寒。

停花舣柳，任风波、不到鸥边。指旧隐、峰围圆泖，寻梦落鱼天。

翛然。蒲帆卸了，浩荡莼乡，怅词仙归缓。且捡点、笔床茶灶，笛谱琴编。

难抛夙昔经纶手，便忘机、尚理渔竿。烟水暝，一声棹入芦滩。
出江陵北门便明诗思
项安世（宋代）

反闭柴门谢绝诗，二年强饭慰肝脾。
朝来威远门前路，已被渠侬圣得知。
送邓监簿南归
王安石（宋代）

不见骊塘路，茫然四十春。
长为异乡客，每忆故时人。
水阅公三世，云浮我一身。
濠梁送归处，握手但悲辛。
武夷山
李纲（宋代）

百里云山碧玉林，雕锼融结见天心。幔亭会散笙箫远，天柱风高烟雾深。

画鹤独留青嶂表，林花常发紫岩阴。梦魂清切先曾到，故使飘零特特临。
吊齐斋先生尚书文节倪公
程公许（宋代）

万顷湖浪碧，一点浮玉青。
先生此有盘，有道甘沉冥。
植柳荫水槛，栽莲绕风亭。
感恨手遗奏，精神超列星。
鸿鹄既层举，鸮鸩争刷翎。
克家类季子，隧碑刻铭。
苴力铺二首 其二
牛焘（清代）

野棠开遍飘香雾，村女携筐采芳素。飞絮近人糁客衣，低徊尚忆垂杨句。
题甘露寺
周朴（唐代）

层阁叠危壁，瑞因千古名。几连扬子路，独倚润州城。

云近衔江色，雕高背磬声。僧居上方久，端坐见营营。
诗一首
蔡襄（宋代）

万叠青山拔空起，一道长江清澈底。
隔岸苍茫不见人，人家多在晴云里。
匡庐五老蓬莱山，沧洲白鹭烟波间。
随风客棹任来去，落日樵歌自往还。
绝涧孤亭倚烟树，仿佛天台石桥路。
欲访群仙跨鹤游。宁乘五马专城去。
雨过棠阴满路蹊，春深草色连庭砌。
穷帘蔀屋有惸独，待尔重临慰客饥。
养生论
嵇康（魏晋）

世或有谓神仙可以学得，不死可以力致者；或云上寿百二十，古今所同，过此以往，莫非妖妄者。此皆两失其情，请试粗论之。

夫神仙虽不目见，然记籍所载，前史所传，较而论之，其有必矣。似特受异气，禀之自然，非积学所能致也。至于导养得理，以尽性命，上获千余岁，下可数百年，可有之耳。而世皆不精，故莫能得之。何以言之？夫服药求汗，或有弗获；而愧情一集，涣然流离。终朝未餐，则嚣然思食；而曾子衔哀，七日不饥。夜分而坐，则低迷思寝；内怀殷忧，则达旦不瞑。劲刷理鬓，醇醴发颜，仅乃得之；壮士之怒，赫然殊观，植发冲冠。由此言之，精神之于形骸，犹国之有君也。神躁于中，而形丧于外，犹君昏于上，国乱于下也。

夫为稼于汤之世，偏有一溉之功者，虽终归燋烂，必一溉者后枯。然则一溉之益，固不可诬也。而世常谓一怒不足以侵性，一哀不足以伤身，轻而肆之，是犹不识一溉之益，而望嘉谷于旱苗者也。是以君子知形恃神以立，神须形以存，悟生理之易失，知一过之害生。故修性以保神，安心以全身，爱憎不栖于情，忧喜不留于意，泊然无感，而体气和平。又呼吸吐纳，服食养身，使形神相亲，表里俱济也。

夫田种者，一亩十斛，谓之良田，此天下之通称也。不知区种可百余斛。田种一也，至于树养不同，则功收（一说“功效”）相悬。谓商无十倍之价，农无百斛之望，此守常而不变者也。且豆令人重，榆令人瞑，合欢蠲忿，萱草忘忧，愚智所共知也。薰辛害目，豚鱼不养，常世所识也。虱处头而黑，麝食柏而香；颈处险而瘿，齿居晋而黄。推此而言，凡所食之气，蒸性染身，莫不相应。岂惟蒸之使重而无使轻，害之使暗而无使明，薰之使黄而无使坚，芬之使香而无使延哉？故神农曰“上药养命，中药养性”者，诚知性命之理，因辅养以通也。而世人不察，惟五谷是见，声色是耽。目惑玄黄，耳务淫哇。滋味煎其府藏，醴醪鬻其肠胃。香芳腐其骨髓，喜怒悖其正气。思虑销其精神，哀乐殃其平粹。

夫以蕞尔之躯，攻之者非一涂，易竭之身，而外内受敌，身非木石，其能久乎？其自用甚者，饮食不节，以生百病；好色不倦，以致乏绝；风寒所灾，百毒所伤，中道夭于众难。世皆知笑悼，谓之不善持生也。至于措身失理，亡之于微，积微成损，积损成衰，从衰得白，从白得老，从老得终，闷若无端。中智以下，谓之自然。纵少觉悟，咸叹恨于所遇之初，而不知慎众险于未兆。是由桓侯抱将死之疾，而怒扁鹊之先见，以觉痛之日，为受病之始也。害成于微而救之于著，故有无功之治；驰骋常人之域，故有一切之寿。仰观俯察，莫不皆然。以多自证，以同自慰，谓天地之理尽此而已矣。纵闻养生之事，则断以所见，谓之不然。其次狐疑，虽少庶几，莫知所由。其次，自力服药，半年一年，劳而未验，志以厌衰，中路复废。或益之以畎浍，而泄之以尾闾。欲坐望显报者，或抑情忍欲，割弃荣愿，而嗜好常在耳目之前，所希在数十年之后，又恐两失，内怀犹豫，心战于内，物诱于外，交赊相倾，如此复败者。

夫至物微妙，可以理知，难以目识，譬犹豫章，生七年然后可觉耳。今以躁竞之心，涉希静之涂，意速而事迟，望近而应远，故莫能相终。夫悠悠者既以未效不求，而求者以不专丧业，偏恃者以不兼无功，追术者以小道自溺，凡若此类，故欲之者万无一能成也。善养生者则不然也。清虚静泰，少私寡欲。知名位之伤德，故忽而不营，非欲而强禁也。识厚味之害性，故弃而弗顾，非贪而后抑也。外物以累心不存，神气以醇泊独著，旷然无忧患，寂然无思虑。又守之以一，养之以和，和理日济，同乎大顺。然后蒸以灵芝，润以醴泉，晞以朝阳，绥以五弦，无为自得，体妙心玄，忘欢而后乐足，遗生而后身存。若此以往，恕可与羡门比寿，王乔争年，何为其无有哉？
挽汤参议三首
刘宰（宋代）

徇义千钧重，论财一羽轻。
大伦元有序，世禄我持平。
外庑家如寄，东皋产半倾。
谋生有如此，垂世祗清名。
当车以驾行
胡直（明代）

上有蓍草，下有灵龟。下有茯苓，上有兔丝。同声相应，同气相资。

流水高山，岂无子期。火出阳燧，水出方诸。铜山未崩，钟声四施。

龙兴云自蒸，虎啸风自驰。生当逢尧与舜，死不为商受鬼。

为我为彼，仲尼之子，何用苦栖栖。圣人御天，时几在兹。

龙马出河，凤鸟载下。敢告仆夫，星言夙驾。
泛湖次柳洲二首
曹勋（宋代）

一棹西湖意不阑，解颐风约水云寒。
瀰瀰细浪篷边去，叠叠青山枕上看。
中春二十四日集仰止书室德茂仰止何彦亨彦发
王洋（宋代）

朱何王邓偶婆娑，晚唤寒甥共笑歌。
烦恼少因知事少，吃拳多笑打人多。
竹间豪逸多酣畅，斗下文章竞拂摩。
好是花时省风雨，劝人沈醉是天和。
句
俞桂英（宋代）

百无一事身为客，十有九分心在家。
寄琦监院
吕本中（宋代）

往时济阳晁公子，今日灵岩琦上人。千山不碍一月晓，北树忽上南枝春。

个中有味渠不识，底处无情公得亲。不知碧眼之面壁，何如魋颜西入秦。
居室甚隘而藏书颇富率终日不出户
陆游（宋代）

掩关小室动经旬，蠹简如山伴此身。
百亿须弥藏粒芥，大千经卷寓微尘。
危机已过犹惊顾，恶梦初回一欠伸。
此段神通君会否？听风听雪待新春。
秋居书怀
白居易（唐代）

门前少宾客，阶下多松竹。秋景下西墙，凉风入东屋。

有琴慵不弄，有书闲不读。尽日方寸中，澹然无所欲。

何须广居处，不用多积蓄。丈室可容身，斗储可充腹。

况无治道术，坐受官家禄。不种一株桑，不锄一垄谷。

终朝饱饭餐，卒岁丰衣服。持此知愧心，自然易为足。
自题青镫有味旧图三首 其三
夏孙桐（清代）

抵掌匡时大有人，鹤徵几辈起沈沦。广文海角官常冷，玉屑谈诗忆麈尘。
留题曹娥庙
萧辟（宋代）

屈平以楚死，死浊不死清。伍员以吴死，死暗不死明。

死者人所以，一死鸿毛轻。壮哉二子为，留得不死名。

曹娥以父死，年龄童未成。抱尸出洪澜，非可二子并。

二子谏不从，齐秦韩魏征。娥若不之死，父葬鳣与鲸。

二子死以介，娥死以孝诚。于今会稽人，事之如事生。

娥若生尧时，舜不妻女英。娥若逢孔子，娥名书孝经。

娥父若罹辜，岂止为缇萦。蔡邕不知娥，但爱碑上铭。

我来拜祠下，古木寒云横。往往大江水，犹作哀哀鸣。

安得娥有知，为我神阴灵。鼓此大江波，注入四渎平。

洗濯天下心，皆行娥所行。
挽王西樵司勋 其二
李天馥（清代）

终古斯人竟寂寥，山阳远笛冷清宵。烟霞痼疾成长别，兰茝归来下大招。

《封禅》鸿篇新恨杳，燃脂花史旧香消。应刘去后风流散，挂剑空悲墓道遥。
次韵谢学士
释居简（宋代）

凛姿行复伟衣冠，螭亦何曾耻暂蟠。入梦少曾忘博约，得书多暂报平安。

雪零短发新尤甚，盟近黄花旧不寒。肯入乱山相劳苦，密云香郁破团团。
咏史呈徐仲车
黄庭坚（宋代）

诸葛见益州，释耒答三顾。
川流恨未平，武功原上路。
杜微对诸葛，舆致但求去。
倾心倚经纶，坐上漫书疏。
白鸥渺蒹葭，霜鹘在指呼。
借问诸葛公，如何迎主簿。
送戚弼甫解官盐场二首
曾几（宋代）

访旧今无几，惟君昔有连。
笑谈倾一坐，笔札富诸贤。
作恶又数日，从游经二年。
勉旃绳祖武，穷达自关天。
戚氏
俞樾（清代）

老欧阳。书斋宵读兴方长。忽听西南，有声萧瑟惹愁肠。

推窗。夜茫茫。呼童出户更端详。童言皎洁星月，在天横亘有银潢。

四顾寥落，人声都寂，忽闻树内声藏。竟奔腾骤至，风雨飘忽，金铁琤瑽。

公乃太息彷徨。余识此矣，此气出金方。秋声也、律调夷则，乐合清商。

俨戎行。一夜万骑，腾骧所至，凛冽非常。草兮绿缛，木也葱茏，到此都付凋伤。

草木无情物，人非草木，可不思量。万事劳形不已，苦凭持智力逞雄强。

试思有动于中，岂能自主，精气旋摇荡。早镜中、白发三千丈。

非复是、当日容光。念我生、谁贼谁戕。笑童儿、未解此悲凉。

只闲庭内，虫吟唧唧，助我沾裳。
赐魏徵诗
李世民（唐代）

醽醁胜兰生，翠涛过玉薤。
千日醉不醒，十年味不败。
送弟良臣归宣城
梅尧臣（宋代）

乔木句溪边，秋光几曲连。
将归三亩宅，远寄下江船。
伴尔唯征雁，悲余有暮蝉。
亲朋如见问，贫外似当年。
送僧妙鉴住广寿寺
孙觌（宋代）

明月不可呼，清夜时一出。孤光挂海涯，皎皎转空碧。

道人一茅挂，坐睨九年壁。磨砖破缠缚，骤若老骥逸。

匆匆林下逢，怅望不暖席。锡杖已凌空，阶庭草如积。
寄怀八弟三首
晁补之（宋代）

扬州全盛吾能说，鸭脚琼花五百年。
忽见山光好诗轴，却思淮浦旧渔船。
柴荆故俗真虚老，松菊幽斋已重迁。
便作扶藜望衡霍，清秋随分有风烟。
琴斋乃予旧居以琴名斋吾为之也项先生与诸生
张继先（宋代）

琴斋高致有真风，山合延宾未折中。
来问死生非碌碌，为谈庄折肯匆匆。
喜今可与君还往，惜昨曾留客许同。
处士或将方寸比，斯人为不殢焦桐。
次章房陵韵四首
陈造（宋代）

诗法究源委，今古有正传。
寥寥风骚后，谁定执此权。
杜韩到黄陈，刃藏牛无全。
愧我蟁负山，良夜卓两肩。
自东门泛舟至竹西亭登昆丘入蒙谷戏题二首 其二
刘敞（宋代）

万竿苍翠隔晴川，寂寞芜城三百年。此地重闻歌吹发，扬州风物故依然。